Kora Atuatsemɔ Lɛ Kɛ Aaron Tso Lɛ | Biblia Mli Nikasemɔi Kɛhã Gbekɛbii\nAmɛtse Yehowa Hiɛ Atua\nBe ni Israelbii lɛ yɔɔ ŋa lɛ nɔ lolo lɛ, Kora, Datan, Abiram, kɛ mɛi 250 komɛi tse Mose hiɛ atua. Amɛkɛɛ lɛ akɛ: ‘Oofee nɔ ko tsɔ! Mɛni hewɔ esa akɛ bo ofee wɔhiɛnyiɛlɔ, ní Aaron afee osɔfonukpa? Yehowa kɛ wɔ fɛɛ yɛ; jeee okɛ Aaron pɛ.’ Shi nɔ ni amɛfee lɛ tsɔɔ akɛ, amɛmiitse Yehowa hiɛ atua. Enɛ hã Yehowa mli fu amɛ waa!\nMose kɛɛ Kora kɛ mɛi ni nyiɛ esɛɛ lɛ akɛ: ‘Wɔ́ lɛ, nyɛbaa sɔlemɔ buu lɛ naa, ni nyɛkɛ tsofa-kɛ-ŋma awoa nii mli ni nyɛkɛbaa. Yehowa baatsɔɔ wɔ mɔ ni ehala.’\nEnɔ jetsɛremɔ lɛ, Kora kɛ hii 250 lɛ ni fata ehe lɛ tee sɔlemɔ buu lɛ naa koni amɛkɛ Mose ayakpe. Be ni amɛshɛ jɛmɛ lɛ, amɛshã tsofa-kɛ-ŋma oookɛɛ osɔfoi ji amɛ. Yehowa kɛɛ Mose kɛ Aaron akɛ: ‘Nyɛtsia nyɛhe kɛjea Kora kɛ hii ni fata ehe lɛ ahe.’\nEyɛ mli akɛ Kora tee Mose ŋɔɔ yɛ sɔlemɔ buu lɛ naa moŋ, shi Datan, Abiram, kɛ amɛwekui lɛ eyaaa. Yehowa kɛɛ Israelbii lɛ akɛ amɛtsi amɛhe kɛje mama tsũi ni Kora, Datan, kɛ Abiram wɔɔ mli lɛ ahe. Amrɔ nɔŋŋ ni Israelbii lɛ tsi amɛhe. Datan, Abiram, kɛ amɛwekui lɛ je kpo amɛbadamɔ amɛmama tsũi lɛ anaa. Trukaa lɛ, shikpɔŋ lɛ gba ni amɛ fɛɛ amɛbote mli! La jɛ ŋwɛi ni ebashã Kora kɛ hii 250 lɛ yɛ sɔlemɔ buu lɛ naa.\nKɛkɛ ni Yehowa kɛɛ Mose akɛ: ‘Hã akutso fɛɛ akutso hiɛnyiɛlɔ kɛ tso aba, ni oŋma hiɛnyiɛlɔ fɛɛ hiɛnyiɛlɔ gbɛ́i yɛ etso lɛ he. Shi ŋmaa Aaron gbɛ́i yɛ Levi akutso lɛ tso lɛ he, ni okɛ tsei lɛ fɛɛ awo sɔlemɔ buu lɛ mli. Hiɛnyiɛlɔ ni fɔfɔi baaba etso lɛ he lɛ, lɛ ji mɔ ni mihala.’\nEnɔ jetsɛremɔ lɛ, Mose jie tsei lɛ fɛɛ ni ekɛtsɔɔ hiɛnyiɛlɔi lɛ. Amɛna akɛ Aaron tso lɛ pɛ ni fɔfɔi eba he, ni ewo yibii. Yehowa tsɔ nɛkɛ gbɛ nɔ ehã Israelbii lɛ na faŋŋ akɛ, ehala Aaron akɛ osɔfonukpa.\n“Nyɛboa mɛi ni nyiɛɔ hiɛ yɛ nyɛteŋ lɛ toi ni nyɛbaa nyɛhe shi nyɛhãa amɛ.”​—Hebribii 13:17\nSanebimɔi: Mɛni hewɔ Kora kɛ mɛi ni nyiɛ esɛɛ lɛ tse Mose hiɛ atua lɛ? Te wɔfeɔ tɛŋŋ wɔleɔ akɛ Yehowa ji mɔ ni hala Aaron akɛ osɔfonukpa?\n4 Mose 16:1–17:13; 26:9-11; Lala 106:16-18\nKora Tse Atua\nAni Mose kɛ Aaron diɛŋtsɛ ahiɛ atua etse lɛ, aloo mɔ kroko?\nKora He Sane\nWɔbaanyɛ wɔkase nɔ ko ni he hiaa waa yɛ etɔmɔ lɛ mli.\nIsraelbii lɛ Nsara lɛ Mli\nPrintimɔ PDF nɛɛ koni ofolɔ ni oto naa kɛfee tamɔ bɔ ni Biblia lɛ bɔ Kora sane lɛ he amaniɛ ehã lɛ.\nMɛɛ gbɛ nɔ oweku lɛ loo onanemɛi baanyɛ aka anɔkwa ni oyeɔ Nyɔŋmɔ lɛ? Israelbii ni hi shi yɛ blema lɛ kɛ shihilɛ ni tamɔ nɛkɛ kpe be ni Kora tse Mose hiɛ atua lɛ.\nKɛmaje Mɔ Ko Kɛmaje Mɔ Ko Amɛtse Yehowa Hiɛ Atua\nlfb nikasemɔ 27 bf. 68-69